ΓΡΑΠΤΗ ΕΡΩΤΗΣΗ E-2316/98

υποβολή: Roberta Angelilli (NI) προς την Επιτροπή

(22 Ιουλίου 1998)

Θέμα: Εισαγωγή του Ευρώ

Με την Νομισματική Ένωση, τα κράτη μέλη προβαίνουν σε προετοιμασίες για την εισαγωγή του νέου νομίσματος, του Ευρώ, που θα αντικαταστήσει τα επί μέρους εθνικά νομίσματα. Η διεργασία αυτή αφορά τις τράπεζες, τα δημόσια ιδρύματα, τους οικονομικοί φορείς, αλλά ακόμη και τους απλούς πολίτες και θα πρέπει να καταβληθούν προσπάθειες σε όλα τα επίπεδα για τις αλλαγές που επιβάλλεται να γίνουν. Στην Ιταλία, για την έκδοση των τραπεζογραμματίων αρμόδια είναι η "Banca d'Italia" (Τράπεζα Ιταλίας) ενώ για την κοπή των μεταλλικών νομισμάτων αρμόδιος φορέας είναι το "Istituto Poligrafico e Zecca dello stato" (Εθνικό Τυπογραφείο και Νομισματοκοπείο) το οποίο όμως δεν είναι ακόμη σε θέση να αναλάβει τον προγραμματισμό για την παραγωγή του Ευρώ, αντιθέτως με άλλες χώρες, όπως π.χ. η Γαλλία και η Ολλανδία, οι οποίες έχουν ήδη προκαθορίσει το χρονοδιάγραμμά τους. Η κατάσταση είναι πολύ ανησυχητική διότι το "Istituto Poligrafico e Zecca dello stato" θα πρέπει να κόβει 10 εκατομμύρια νομίσματα ημερησίως τη στιγμή που η σημερινή του παραγωγική ικανότητα, με δύο εναλλασσόμενες βάρδιες εργατών, ανέρχεται το πολύ σε δύο έως τρία εκατομμύρια κομμάτια ημερησίως. Παράλληλα, δεν έχουν γίνει ακόμη οι κατάλληλες διευθετήσεις για την καταστροφή του αποσυρόμενου νομίσματος, ενδεχομένως μέσω τήξεως, μέθοδος δια της οποίας προβλέπεται ότι θα καταστραφούν άνω των 15 δισεκατομμυρίων νομισμάτων σε λίρες Ιταλίας. Η κατάσταση περιπλέκεται ακόμη περισσότερο λόγω της πιθανής αναδιοργάνωσης για τον μετασχηματισμό του Εθνικού Τυπογραφείου και Νομισματοκοπείου σε ανώνυμη εταιρία με όλες τις ανησυχίες που συνεπάγεται η αλλαγή αυτή για τους σημερινούς απασχολούμενους στο νομισματοκοπείο.

Υπό το πρίσμα των ανωτέρω, ερωτάται η Επιτροπή:

1. Μπορεί να παρέμβει ενώπιον των ιταλικών αρχών με σκοπό να εξασφαλισθεί η τήρηση των προϋποθέσεων για την έναρξη ισχύος του ενιαίου ευρωπαϊκού νομίσματος ώστε να καταστεί δυνατός ο κατάλληλος προγραμματισμός για την έγκαιρη θέσπιση του Ευρώ;

2. Υπάρχουν άραγε τεχνικοί λόγοι, συνδεόμενοι με τον μετασχηματισμό του Εθνικού Τυπογραφείου και Νομισματοκοπείου σε ανώνυμη εταιρία, οι οποίοι εμποδίζουν τον φυσιολογικό προγραμματισμό για την παραγωγή του Ευρώ;

3. Είναι άραγε δυνατόν ένα Εθνικό Νομισματοκοπείο, το οποίο είναι αρμόδιο για την κοπή του μεταλλικού εθνικού νομίσματος και συνεπώς επιτελεί αμιγώς δημόσια λειτουργία, να μετασχηματισθεί σε ιδιωτικό φορέα (μετοχική εταιρία);

4. Μπορεί να εκφέρει γενική άποψη επί του θέματος;

Απάντηση του κ. de Silguy εξ ονόματος της Επιτροπής

(16 Σεπτεμβρίου 1998)

Ο ιταλός διευθυντής του νομισματοκοπείου ασχολείται ενεργά με όλες τις προπαρασκευαστικές εργασίες για τα μελλοντικά νομίσματα του ευρώ. Είναι ο πρόεδρος της ομάδας εργασίας των διευθυντών νομισματοκοπείων (ΟΕΔΝ).

Η Επιτροπή συμμετέχει σε τακτική βάση στις συνεδριάσεις της ομάδας εργασίας των διευθυντών νομισματοκοπείων. Από στοιχεία που έχει στη διάθεσή της στο πλαίσιο αυτό απορρέει ότι ο ιταλός διευθυντής νομισματοκοπείου είναι μεταξύ εκείνων που σχεδιάζουν την έναρξη παραγωγής το συντομότερο δυνατό. Η Ιταλία καλείται, όπως και όλα τα συμμετέχοντα κράτη μέλη, να θέσουν σε κυκλοφορία τα νομίσματα ευρώ την 1η Ιανουαρίου 2002.

Πρέπει να τονιστεί ότι οι απαραίτητες τεχνικές λεπτομέρειες για την παραγωγή αυτή τη στιγμή ολοκληρώνονται από την ομάδα εργασίας των διευθυντών νομισματοκοπείων. Μέχρι στιγμής μόνον ένα κράτος μέλος έχει ξεκινήσει την παραγωγή.

Διεξάγονται συζητήσεις σε όλα τα κράτη μέλη με όλους τους ενδιαφερομένους ώστε να καθοριστούν οι διευθετήσεις λειτουργικής υποστήριξης για την απόσυρση των εθνικών νομισμάτων από την κυκλοφορία το 2002.

Όσον αφορά την πιθανότητα μετατροπής του ιταλικού εθνικού νομισματοκοπείου σε ιδιωτική επιχείρηση, πρέπει να τονιστεί ότι αυτό συμβαίνει ήδη στην περίπτωση άλλων κρατών μελών, και ιδίως της Ολλανδίας.